13.

IMI kopuzņēmums ir gandarīts par Revīzijas palātas pozitīvo secinājumu par visu Kopuzņēmuma gada pārskatam pakārtoto darījumu likumību un pareizību ar vienu izņēmumu, kas attiecas uz būtiskām kļūdām, kuras IMI kopuzņēmums konstatējis pirmajās ex post revīzijās attiecībā uz starpposma maksājumiem, kas veikti saskaņā ar pirmā konkursa pieprasījumiem pirms pārskata finanšu gada. Aprēķinātais reprezentatīvā parauga un atlikušo kļūdu īpatsvars attiecīgi 5,82 % un 3,64 %, kas izmantots par pamatu Revīzijas palātas atzinumam ar piezīmēm, atspoguļo rezultātus, kas gūti 56 revīzijās, kuras aptver 65 pirmā konkursa izmaksu pieprasījumus, kas tika pieņemti 2010. un 2011. gadā, kad IMI vēl bija jaunizveidots kopuzņēmums. Turklāt: a) vairums kļūdu, ko konstatēja 2010. un 2011. gada pieprasījumu revīzijās, salīdzinoši bija pārāk mazas, lai tiktu koriģētas (summas par labu IMI kopuzņēmumam nepārsniedza EUR 5 000), un bija skaidrs, ka tās radušās, pārprotot noteikumus vai nepievēršot uzmanību dotācijas nolīgumu noteikumu detaļām. Turklāt vairumā revīziju galvenā uzmanība ar nolūku tika veltīta jauniem vai nerevidētiem ES pētniecības programmu atbalsta saņēmējiem. Šādās revīzijās var prognozēt lielāku kļūdu īpatsvaru; b) aprēķinātais kļūdu īpatsvars neatspoguļo to revīziju rezultātus, kas aptver 2012. gadā saņēmējiem samaksātos starpposma maksājumus, par kuriem 2013. gadā tiek veiktas jauna reprezentatīva parauga 40 ex post revīzijas, kuru pirmie provizoriskie rezultāti gaidāmi gada beigās. Jaunās revīzijas aptver plašāku pieprasījumu un saņēmēju kopskaitu, tostarp otrā konkursa projektu pirmos pieprasījumus, kā arī pirmā konkursa projektu otro un trešo pārskata periodu; c) IMI tikmēr ir veicis vairākus konkrētus preventīvus un uzraudzības pasākumus, lai palīdzētu samazināt biežāk sastopamos kļūdu veidus un pēc iespējas samazinātu ar dotāciju pārvaldību saistītos raksturīgos pakārtotos riskus. Pie šiem pasākumiem pieder: i) iekšējās ex ante kontroles politikas un to procedūru pārskatīšana un nostiprināšana, kas darbiniekiem jāievēro attiecībā uz starpposma maksājumiem pēc darbības pirmajos divos gados gūtās pieredzes; ii) IMI dotācijas paraugnolīguma laikus veikta pārskatīšana, viešot lielāku skaidrību par dotāciju piešķiršanas juridiskajiem nosacījumiem un prasībām; iii) īpašu IMI finanšu vadlīniju pieņemšana 2012. gada janvārī un atjauninātas versijas izdošana 2013. gada jūnijā, nodrošinot visaptverošu informāciju un norādījumus par IMI dotācijas paraugnolīguma noteikumiem dalībniekiem un to ieceltajiem neatkarīgajiem revidentiem, kas izsniedz finanšu pārskatu apliecinājumus; iv) biežu finanšu darbsemināru rīkošana dalībniekiem, pievēršot uzmanību atkārtoti sastopamiem kļūdu cēloņiem un to novēršanai; v) integrētu uzņēmējdarbības risinājumu ieviešana 2012. gadā, izmantojot IMI kopuzņēmuma īpašo dokumentu iesniegšanas un projektu pārvaldības informācijas tehnoloģiju rīku SOFIA (Submission OF Information Application), kas ļauj elektroniski iesniegt un pārbaudīt izmaksu pieprasījumus, tādējādi samazinot kļūdu robežu. Vienlaikus IMI kopuzņēmums ir veicis atbilstošas pārbaudes, lai nodrošinātu, ka kļūdas par labu Kopuzņēmumam, kas tika konstatētas pirmajās pabeigtajās ex post revīzijās, tiktu pienācīgi izlabotas. Tas tiek sistemātiski panākts, izmantojot atgūšanas rīkojumus vai ieturējumus no nākamajiem maksājumiem. Turklāt par sistēmiskām uzskatāmas kļūdas tiek attiecinātas arī uz tam pašam revidētajam saņēmējam iesniegtajiem nepārbaudītajiem pieprasījumiem. Saskaņā ar valdes apstiprināto ex post revīziju stratēģiju IMI kopuzņēmums turklāt ir turpinājis īstenot intensīvu ex post revīziju gada programmu, aptverot 40 % no iepriekšējā gadā veikto starpposma maksājumu kopējās vērtības. Šīs revīzijas ir bijušas ļoti efektīvs un uzticams pamats starpposma maksājumu kopējās likumības un pareizības novērtēšanai un uzraudzībai daudzgadu perspektīvā, kā arī pamats kļūdu konstatēšanai un labošanai pārbaudītajos pieprasījumos. Kopuzņēmums uztur arī ciešu sadarbību ar Eiropas Komisiju un Septītajā pamatprogrammā iesaistītajām aģentūrām, kā arī apmainās ar informāciju par kopīgiem saņēmējiem, lai optimizētu revīziju tvērumu un efektīvi mazinātu neatbilstības risku. IMI kopuzņēmums ir apņēmies arī turpmāk pārvaldīt savu finansējumu, uzticoties projektu dalībniekiem, bet vienlaikus nodrošinot pietiekamu kontroli un pārskatatbildību. Uz risku pamatotie preventīvie un korektīvie pasākumi, ko Kopuzņēmums jau ir veicis, nodrošina pietiekamu pamatu pareizai finanšu pārvaldībai un saņēmējiem veikto starpposma maksājumu kļūdu riska pakāpeniskam samazinājumam daudzgadu perspektīvā. Šī līdzsvarotā pieeja palīdzēs nodrošināt arī IMI projektu veiksmīgu iznākumu, jo daudzi no šiem projektiem pacientu un visas sabiedrības interesēs jau sāk radīt iespaidīgus vai daudzsološus rezultātus. Ņemot vērā, ka daudziem projektiem tikai tagad sāk rasties izdevumi (tas īpaši attiecas uz 3.–8. konkursa projektiem), IMI pasākumu kopējā ietekme būs redzama tikai ilgākā termiņā, kad tiks iesniegti izmaksu pieprasījumi par lielāku skaitu projektu un ex post revīzijas aptvers lielāku daļu no saņēmēju kopskaita.